śrī-jīva-gosvāminā preṣitaṁ

# śrī-patrikā-catuṣkam

etāni patrāṇi śrī-śrī-bhakti-ratnākare uddhṛtāni |

(1)

śrī-vṛndāvana-nātho jayati |

svasti madīya-samasta-sukha-prada-pada-dvandva-śrīnivāsācārya-caraṇeṣu—

jīva-nāmā so’yaṁ namaskṛtya vijñāpayati—bhavatāṁ kuśalaṁ sadā samīhe | tat tu bahu-dinaṁ yāvan na prāptam iti tena vayam ānandanīyāḥ | atrāhaṁ samprati deha-nairujyena varte | anye ca tathā vartante | kintu śrī-bhūgarbha-gosvāmi-caraṇā dehaṁ samarpitavanta ātmānaṁ tu śrī-vṛndāvana-nāthāya jñāna-pūrvakam iti viśeṣaḥ | sva-parikarāṇāṁ viśeṣataḥ śrī-vṛndāvana-dāsasya kuśalaṁ lekhyaṁ kiñcid asau paṭhati na vety api |

paraṁ ca, śrī-vyāsa-śarmāṇaṁ samprati kathaṁ kutra vartate, śrī-vāsudeva-kavirājo vā, tad api lekhyam |

aparaṁ ca, śrī-rasāmṛta-sindhu-śrī-mādhava-mahotsavottara-campū-harināmāmṛtānāṁ śodhanāni kiñcid avaśiṣṭāni vartanta iti varṣāś ceti samprati na prasthāpitāni, paścāt tu daivānukūlyena prasthāpyāni | kiṁ cātrakīya-sarveṣāṁ yathāyathaṁ namaskārādayo jñeyāḥ | tatrakīyeṣu tu mama namaskārādayo vācyāḥ | iti bhādra-sudī | śrī-rāja-mahāśayeṣu śubhāśiṣaḥ ||

(2)

śrī-vṛndāvana-nātho jayati |

svasti samasta-guṇa-praśasta-bandhu-vara-śrīnivāsācārya-mahattameṣu—

itaḥ śrī-vṛndāvanāt jīva-nāmnas tasya sa-praṇāmāliṅgana-śubhā-śaṁsakam | svastimukham idaṁ—samīhāsam īhitaṁ śrī-vṛndāvana-vāsa-rūpaṁ vasaty evābhavatāṁ tat-tad-anubhavāya samutsuko’pi madhye madhye tad-aśravaṇa-tad-viruddha-śravaṇābhyāṁ dūna-citto’smi | tasmāt yathāyathaṁ sāmpratenāpi tac-chrāvaṇena sāntvayitavyo’smi |

paraṁ ca, pūrva-bhavat-patrikā-prativacanaṁ pūrvam eva lihitavantaḥ sma | samprati ca nivedayāmaḥ—virodhī bhagavad-bhaktair vidāhīndriya-dehayoḥ śokas tathāpi kartavyo yadi śoko nivartata iti |

anyac ca, ete śrī-śyāma-dāsācāryāḥ pāramārthikā bhavatāṁ sa-vāsanā bhavanti vyutpannāś ca, tasmād etaiḥ samamṁ vyatisnihya śrī-bhagavad-bhakti-vicārādikaṁ kartum ucitam, īdṛśena sahāyena pāṣaṇḍinaś ca khaṇḍitāḥ syuḥ | samprati śodhayitvā vicārya ca vaiṣṇava-toṣaṇī-durgama-saṅgamanī-śrī-gopāla-campū-pustakāni | tatrāmībhir nīyamānāni santi | tataḥ pustaka-vicārayoḥ śodhanāya ca vyatiṣaktavyam ebhir ātmīya-pālya-buddhiś ca kartavyātreti |

aparaṁ ca, pūrvaṁ yat harināmāmṛta-vyākaraṇaṁ bhavatsu prasthāpitam āsīt, tad yadi pāṭhyate, tadā tatra bhāṣyādi-vṛtty-ādi-dṛṣṭyā bhramādikaṁ śodhyam | anya-pariśeṣa-pustakāntaraṁ cātra vartate, tad yadi mṛgyate tad ājñāptavyaṁ, samprati śrīmad-uttara-gopāla-campūr likhitāsti, kintu vicārayitavyāstīti niveditam | punas tādṛśaṁ bhāgyaṁ kadā syāt yadā bhavat-prasaṅga iti dūrād api śrutvānudhyānaṁ kāryam | śrī-vṛndāvana-dāsādiṣu śubhanudhyānaṁ śrī-gopāla-dāsa-prabhṛtiṣu śubhānudhyānam | śrī-śrīnivāsācārya-caraṇeṣu ||

(3)

śrī-vṛndāvana-candro jayati |

svasti samasta-vaiṣṇava-gaṇa-praśasta-śrī-rāmacandra-kavirāja-śrī-narottamadāsa-śrī-govinda-dāsākhya-mad-vidha-sukhāspada-sampad-rūpeṣu—

śrī-vṛndāvanāj jīva-nāmāhaṁ sāliṅganaṁ nivedayāmi—samīhā-viśeṣas tu bhavatāṁ kuśalam | sneha-sūcaka-patasya samupalabdhatvāt tad eva muhur vāñchāmi | tatra yan mayi snehaṁ vidhāya śrīmanti gītāni prasthāpitāni tena tu atīva-maṅgala-saṅgato’smi, kiṁ bahunā nirupādhi-snigdheṣu | atha yan muhur nitya-smaraṇa-prakriyā mṛgyate, tat tu rasāmṛta-sindhau vyaktam evāsti—sevā sādhaka-rūpeṇa ity ādinā atra sādhaka-rūpeṇa bahir dehena | siddha-rūpeṇa nijeṣṭa-sevānurūpa-cintita-dehenety arthaḥ | tatra ca siddha-rūpeṇa rāgānusāreṇavieti kāla-deśa-līlā-bhedā bahudheti kiyatī lekhyā | sādha-rūpeṇa sevā tu trividha-prakriyayā āgamādy-anusāreṇa jñeyā | śrīmad-ācārya-mahāśayās tatra tām upadekṣyanti, ete hi asmākaṁ sarvasvam eveti | kim adhikam ? vaiśākhasya caturdaśe’hani ||

(4)

śrī-vṛndāvana-candro jayati |

svasti parama-premāspada-śrī-govinda-kavirāja-mahā-bhāgavateṣu—

jīvasya kṛṣṇa-smaraṇaṁ, śrīmatāṁ bhavatāṁ śubhānudhyānenātratya-kuśalaṁ, tatratyaṁ tad īhetamām | tatra-bhavanta evāsmākaṁ mitratayā virājante, tasmād bhavadīya-kuśalaṁ śrotuṁ sadā vāñchāmas tatrāvadhānaṁ kartavyam |

samprati yat kṛṣṇa-varṇanāmaya-svīyāni gītāni prasthāpitāni, pūrvam api yāni, tair amṛtair iva tṛptā vartāmahe | punar pai nūtana-tat-tad-āśayā muhur apy atṛptiṁ ca labhāmahe, tasmāt tatra ca dayāvadhānaṁ kartavyam |

paraṁ ca, pūrvaṁ śyāma-dāsa-mārdaṅgika-hastena śrī-śrīnivāsācārya-gosvāmi-kṛte bṛhad-bhāgavatāmṛtaṁ prasthāpitam āsī, tat tatra praviṣṭaṁ na veti vilikhya vayaṁ sandehān nivartanīyāḥ | kiṁ bahunā svata eva dayāluṣu śrīmac-chubhavatsu likhitam idaṁ caitrasya śukla-tṛtīyāyāṁ |

iha śrīman-narottama-kavirājau prati śubhāśīrvādāḥ, nivedanaṁ cedam | iha śrī-kṛṣṇa-dāsasya namaskārāḥ ||

 --o)0(o--